description: Парламентът беше блокиран, след като се опита да приеме на тъмно проектобюджета за 2017 г.

title: Протести в Полша срещу опитите за ограничаване свободата на медиите

maintext:
Това е първият подобен протест срещу парламента поне от десетилетие насам
Председателят на парламента премести ключов вот за бюджета извън пленарната зала и забрани на медиите да записват гласуването.
Новите правила за работа на медиите в Сейма
Искаме да подобрим условията за работа на журналистите, които сега имат нужда от промяна, но в никакъв случай не искаме да ограничаваме достъпа на медиите до отразяването на важни събития, увери председателят на Сейма Станислав Карчевски след среща късно в събота с журналисти. Той каза, че в понеделник ще има още една среща с главни редактори на различни медии за уреждане на конфликта. Новите правила за работа на журналистите в Сейма, които трябваше да влязат в сила от 1 януари, позволяват в главната сграда, в която заседават депутатите, да влизат само специално акредитирани кореспонденти (не повече от двама от редакция). За журналистите се предвижда създаване на пресцентър в друга част на парламента, където повечето от тях да имат постоянен достъп.
Президентът Анджей Дуда каза, че е готов да посредничи за уреждане на конфликта, а премиерът Беата Шидло посочи в специално изявление, че причина за протестите е нежеланието на опозицията да приеме поражението си на изборите през 2015 г.
Протест срещу ограничаване свободата на медиите в Полша започна от парламентарната трибуна и се разрасна до многохилядна демонстрация във Варшава в петък вечерта и блокиране на парламента. Около 1 часа след полунощ всички изходи на сградата бяха препречени от протестиращи, които настояваха ръководителят на управляващата партия "Право и справедливост" да излезе при тях. Според тях парламентът се опитва незаконно да приеме проектобюджета за 2017 г.По-рано през деня три опозиционни партии обвиниха председателя на парламента, че нарушава конституцията, след като той премести ключов вот за бюджета извън пленарната зала и забрани на медиите да записват гласуването и така да удостоверят, че това е станало с нужния кворум. Това се случва за пръв път от първите демократични избори преди 27 години. Reuters коментира, че това е първият подобен протест поне от десетилетие насам.След като парализата в работата на парламента продължи няколко часа, Ярослав Качински, лидерът на "Право и справедливост", каза на репортери, че за участващите ще има последици. "Няма да позволим да ни тероризират. Категорично ще прокараме бюджета", добави той.Правилата, предложени от ръководството на Сейма (долната камара на парламента), ще оставят от началото на 2017 г. само 5 телевизии с право да правят записи на заседанията и ще ограничат броя на журналистите, които се допускат в сградата.В петък най-големите независими новинарски медии в Полша направиха съвместно изявление, в което казват: "Това ограничение преди всичко удря не журналистите, а правото на гражданите да са напълно информирани какво правят хората, избрани от тях в парламента." Администрацията на Сейма отвръща, че предложението било частично вдъхновено от регулациите за медиите в Европейския парламент и парламентите на други държави.Според документа тази година са издадени 300 постоянни и 200 временни акредитации за журналисти, а когато има заседания, се издават до 300 пропуска на ден. "Промените не само ще увеличат сигурността и професионализма на журналисти и политици, но и ще подобрят имиджа на Сейма и Сената", допълва текстът на предложението."Полският парламент винаги е бил широко отворен за журналистите от 27 години насам. Това служи на полската демокрация, служи на това да се задават неудобни въпроси, каза Владислав Косиняк-Камиш, лидер на опозиционната Селска партия. Сега ще излиза само едно послание и това не е добре за общественото мнение."От своя страна полският министър на вътрешните работи Мариуш Блашчак обвини в събота опозиционните партии, че се опитват незаконно за завземат властта в страната. В ранните съботни часове полицията разкъса със сила блокадата на изходите на парламента и опитите на демонстранти да препречат пътя на конвоя с лидера на управляващата партия Ярослав Качински и премиера Беата Шидло.Ян Грабиец, говорител на основната опозиционна партия "Гражданска платформа", каза за Reuters, че всички нейни депутати са в парламента и на смени от 20-30 души не напускат пленарната зала."Заседанието за бюджета беше незаконно. Точка. Това е конституционна криза", заяви Гжегож Шчетина, лидер на "Гражданска платформа". "Право и справедливост" прекрачиха границата и повече нищо няма да е същото", добави заместникът му Томаш Шиемоняк.Депутат от неговата партия казва, че е влязъл в пленарната зала, след като се наложило да разблъска охраната, а достъпът до микрофоните е препречен от столове. Медиите нямат пряк достъп до залата и наблюдават случващото се само от монтираните вътре камери.Бившият председател на Конституционния съд Йежи Шчепиен заяви пред местни медии: "Всичко това може да доведе до национална трагедия, трябва да си даваме сметка за това." Коментатори казват, че ако конфликтът ескалира, може да се стигне до насилие подобно на протестите на Майдана в Украйна през 2013-2014 г.


description: Новите райони на интереса ще са булевардите "Черни връх", "Шипченски проход", кварталите "Бъкстон" и "Витоша"

title: Жилищният пазар през 2017 г. ще продължи да бъде активен

maintext:
Купувачите в София догодина ще разширят периметъра си на интерес и районите, в които търсят подходящото жилище.
© Мария Съботинова
Предстоящата година ще бъде активна за сектора на жилищните имоти, съобщават в прессъобщения агенциите "Имотека" и Bulgarian Properties. През следващата година подемът в София и другите големи градове ще продължи и отново ще бъде движен от местното търсене, като купувачите ще са все по-добре информирани за актуалните пазарни тенденции и ценови нива, смятат експертите.
Положителна прогноза
"Създалата се конкуренция между новите сгради (новозапочващи и вече реализирани) и между тях и обектите на вторичния пазар ще доведе до една по-пъстра картина на предлагането, която все по-добре ще успява да удовлетворява търсенето", коментира изпълнителният директор на Bulgarian Properties Полина Стойкова. "Това от своя страна ще доведе до допълнително увеличение в обема продажби", смята Стойкова. Очакванията са ръстът на продажбите да е по-значим, отколкото нарастването на цените на имотите, където темпът ще се забави с балансирането на пазара и ще остане в рамките на до 10% през 2017 г.
"Накратко казано, през следващата година ще имаме по-подготвени купувачи, по-добро предлагане и достъпно банково финансиране. Всичко това дава предпоставки за запазване на възходящия тренд", коментира Стойкова.
Купувачите в София догодина ще разширят периметъра си на интерес и районите, в които търсят подходящото жилище, прогнозират от "Имотека". След като през изминалите 12 месеца центърът, източните и южните квартали бяха най-желани, през 2017 г. редом с тях ще се появят и нови "горещи" точки на активност. Повечето от тях ще са в близост до планираните линии на метрото и районите, в които инфраструктурата активно се подобрява или има повече удобства. Според Явор Пейчев, регионален мениджър в "Имотека", по-силен интерес през 2017 г. ще се наблюдава в районите на бул. "Черни връх" и ул. "Сребърна", бул. "Шипченски проход", кв. "Красно село", "Бъкстон", "Витоша", по протежението на бул. "Владимир Вазов". "Това са райони, които са активно развиващи се днес, а цените им все още са достъпни. В близките години обаче е вероятно нивата там да се покачат", коментира Пейчев.

fasttext_language: bg


description: 3D принтираните органи върху чип са бъдещето на персонализирната медицина

title: Пулс в чип

maintext:
[Shutterstcok]
Този текст е част от специалното издание на "Капитал" Здраве. Всички текстове по темата може да откриете тук.
В края на октомври от "Харвард" съобщиха, че са създали първото изцяло 3D принтирано сърце. Това доближава света малко по-близо до масовото производство на чиповете върху органи. Това е добра новина както за фармацевтичния сектор, защото ще скъси и свали цената на цикъла на разработка на лекарства, така и за пациентите, защото лекарствата ще имат доста по-предвидим ефект, без да се налагат такъв обем проучвания.
Може би един от най-добрите примери за невинаги предвидимите резултати от проучените препарати е противовъзпалително лекарство на фармацевтичния гигант Merck. След серия жалби медикаментът беше изтеглен от пазара, след като беше доказано, че води до сърдечни усложнения. Единадесет години по-късно производителят още плаща цената за това. Подобни случаи не са рядкост и днес. Точно затова и концепцията organ-on-a-chip (от англ. ез. орган върху чип - бел. авт.) е революция, която може завинаги да преобърне начина, по който се изследват и откриват нови лекарства.
А причината да не чуваме за откриването на множество нови революционни лекарства е, че индустрията просто няма инструменти да ускори тестовите процеси и да подобри прогнозите как би реагирал истински човешки организъм. Едва 12% от препаратите, които се тестват, изобщо някога достигат до пазара. "Някога" означава средно десет години, пише в годишния доклад на Biopharmaceutical Research Industry за 2015 г.
"В ръката си държа жив дишащ бял дроб", казва Хамилтън в своя реч за TED. Tя посочва прозрачна пластина, голяма колкото тънка кибритена кутийка. За създаването ѝ е използвана технология за изграждане на компютърен чип, а във вътрешността ѝ се крие миниатюрен улей. В него има живи тъкани - в средата върху пореста мембрана са прикрепени клетки от органа, който се пресъздава, и капиляри. Около улея чрез вакуум се създава механичното движение, характерно за тъканта в естествената й среда - върху истински бял дроб. През каналчето минава въздух, а през капилярите - кръв.
Освен това в момента се разработват и други органи на чип - сърце, черен дроб, бъбрек, черва, костен мозък, благодарение на което могат да се изследват всякакви широко разпространени заболявания, за които няма ясно установени причини и лек като синдрома на раздразнено черво например.
Една от първите компании в тази сфера - Organovo, дори излезе на борсата през 2012 г., като набра 46 млн. долара за оценка от 331 млн. долара. Към днешна дата пазарната й стойност е един милиард долара. Разработчиците всъщност се занимават с т.нар. 3D биопринтиране - сходна технология на базата на култивирани човешки клетки. Другите два по-известни стартъпа в сферата на биоинженернoто 3D принтиране са Insphero и Еmulate. Последната предизвиква най-много медийно внимание досега и е spin-off на Wyss Institute и единствената засега фокусирана върху създаването на интегрирана мултиорганна система. Компанията си партнира с гиганти като Johnson&Johnson и AstraZeneca.
Има и още няколко фирми, които не са толкова впечатляващи като привлечено финансиране, но имат интересни разработки. Германската TissUse представи двуорганен чип през 2013 г., който оттогава е участвал в над 20 академични и индустриални проучвания. В интервю за "Капитал" през лятото д-р Рейк Хорланд от екипа на TissUse обясни, че компанията от три години комерсиализира технологията и успешно е пуснала на пазара дву- и четитиорганни системи. В момента младата компания развива десеторганна система, с която може още по-точно да се изследва влиянието на един препарат върху целия организъм.
"Нашият подход на мултиматериално дигитално производство позволява да автоматизираме създаването на чиповете и да увеличаваме сложността им", обяснява Травис Бъсбий, съавтор на изследването, довело до разработката. Така чрез изцяло дигиталното производство могат да се вграждат и сензори в "органите", благодарение на които следенето на показатели и извличането на данни да стане много по-лесно.
Технологията, която тепърва ще добива известност и ще се налага, има потенциал да направи революция и в сфери извън фармацията и медицината. Например в козметиката. Жералдин Хамилтън още през 2013 г. заговаря за кожата върху чип, към която L’Oreal, изглежда, проявява интерес. Oт миналата година гигантът си партнира с Organovo, като в лабораторията си има 80 различни проби, симулиращи кожа на различни възрасти и с различни характеристики, върху които тества продуктите си.
Помислете си колко пъти, когато детето ви не е реагирало изобщо на най-разпространения сироп за кашлица, сте си казвали "всеки организъм е различен". Последното е безспорен факт. Представете си сега технология, която поставя вашите клетки на чип и може да предвиди кое лекарство ще ви помогне и кое ще предизвика алергична реакция. "Ако сме на прав път, това може да ни отведе до нов вид медицина - персонализираната", смята Хамилтън.
Размерът му е на кибритена кутийка, материалът - основно пластмаса, диша и има пулс. Що е то? Отговорът е бъдещето на фармацията и краят на тестването на лекарства върху животни и клиничните изследвания върху хора. Концепцията се казва орган върху чип и се развива през последните пет години в няколко научни института в САЩ и Европа. И ако се наложи, има потенциала не само да спести десетки години и милиарди долари за разработка на лекарства, но дори да ни доближи максимално до персонализирането на медицината и индивидуалните медикаменти.Изграждането и отглеждането на "орган върху чип" може да замести тестовете върху животни и човешки клетки и да сведе риска от клинични тестове с хора до минимум. "Конвенционалното тестване на лекарства вече не работи. Продуктивността на развойната дейност в медицината и фармацията спада. За всеки 1 млрд. долара, които влагаме, получаваме все по-малко резултати", започва една от лекциите си Жералдин Хамилтън, един от пионерите на тази биоинженерна технология в Wyss Institute към Харвардския университет. За 2014 г. само шест от най-големите световни компании във фармаиндустрията са инвестирали над 40 млрд. долара в развойна дейност, сочат данни на Bloomberg.Когато заедно с въздуха в този улей се пуснат и определени бактерии, може с голяма точност да се наблюдава реакцията на белия дроб и как точно белите кръвни телца ги атакуват. На същия принцип може да се изследва и отражението на различни препарати. В случая с белия дроб технологията има потенциал за намирането на лечения за кистозна фиброза например."Истинската сила на тази технология е, че можем да свържем чиповете помежду им в мултиорганна система и да създадем човек на чип", смята Хамилтън. Всъщност никой тук не си играе на Господ - идеята е чрез свърването с флуидни канали на отделните чипове-органи да се получи по-ясна представа как би реагирала цялата система на определени влияния. Например така би могло с точност да се наблюдава как реагират органите при впръскване на лекарство за астма - променя ли се сърдечният ритъм, черният дроб пречиства ли се от токсини и т.н. Така може да се изследва динамичната реакция на цялото тяло към различни вещества. В последното, изглежда, е видяла потенциал и aмериканската военна агенция за проучвания DARPA, която още през 2012 г. подкрепи изследванията на Wyss Institute с 37 млн. долара с идеята върху такъв човек-чип да се тестват биологични оръжия и радиационни лъчения.Освен американските военни към създаването на човешки организъм върху чип са се насочили и редица компании, които имат за цел да комерсиализират технологията. Както и такива, които разработват апаратура за разчитането на чиповете. Десет от фирмите до момента са привлекли малко над 118 млн. долара инвестиции, в които не влизат тези на DARPA, показват данни в Crunch base.Основаната в Масачузетския технологичен институт през 2008 г. Hepregen разработва черен дроб върху чип, като от 2013 г. насам има готов комерсиален продукт. Компанията продава разработката си под бранда HepatoPac и освен към хора "платформата" им е адаптивна към плъхове, маймуни и кучета. Компанията има и още един продукт - HepatoMune, който симулира възпален орган. Почти същата е и историята на привляклата 9.2 млн. долара HμREL, чийто основен инвеститор е една от най-големите организации за защита на животните в САЩ - The Humane Society of the United States.Създадената през 2014 г. AxoSim работи върху създаването на нерв върху чип, а базираната в Ню Йорк Tara Biosystems разработва сърце."Технологията още е в детското гащеризонче", каза само преди няколко месеца Хорланд и обясни, че масовото проиводство все още е далеч. От август до ноември обаче от "Харвард" успяха да го опровергаят. Това, че в края на октомври беше създадено 100% 3D принтирано сърце на чип, адресира два основни проблема на концепцията - трудоемкото създаване на чиповете в т.нар. чисти стаи и необходимостта от много високотехнологична апаратура за събирането на данни.Органите върху чип всъщност открехват вратата към една нова ера. В сферата на фармацията и медицината, разбира се, тя означава много по-ниски разходи, къси срокове и точност при предклиничните изследвания. Но има и още по-голямо значение. В един недалечен момент ще стане възможно да се тестват детските лекарства, които в конвенционалната фармация много рядко се тестват върху деца. Така те ще бъдат проверявани върху детски клетки и органи.


description: Компанията поиска увеличение от 13.53%, което няма да бъде уважено от регулатора

title: "Булгаргаз" очаква загуба от 34 млн. лв., ако газът поскъпне само с 4.6% от януари

maintext:
Според председателя на регулаторната комисия Иван Иванов, "Булгаргаз" има надвзет приход от 40 млн. лв. за цялата 2016 г.
© Юлия Лазарова
Загубата на "Булгаргаз" за първото тримесечие на 2017 г. ще достигне 34 млн. лв., ако енергийният регулатор одобри поскъпването на природния газ от януари с 4.65% вместо с 13.53%, както поиска дружеството. Това заяви Иван Иванов, директор "Лицензионна дейност и корпоративни отношения" в газовото дружество, по време на откритото заседание за цената на газа през първото тримесечие на 2017 г., което се проведе в Комисията за енергийно и водно регулиране (КЕВР).Ако прогнозите на "Булгаргаз" се сбъднат, това ще е първата загуба за компанията от година насам. За 2015 г. тя излезе на печалба от над 20 млн. лв., която продължи да расте и за деветмесечието на 2016 г. достигна 36 млн. лв.Ако КЕВР одобри предложеното вече поскъпване, "Булгаргаз" ще реализира загуба от 24 млн. лв., тъй като новата цена няма да покрива разходите за закупуване на газа, посочи Иванов. Причината е, че през първото тримесечие доставните цени на "Газпром" ще са с 13.9% по-високи от предходните три месеца, което става ясно от ценовия доклад на КЕВР.Компанията ще загуби допълнително още 10 млн. лв., ако сегашният курс на долара се запази.От КЕВР обаче не са съгласни с мотивите на "Булгаргаз". Според председателя на регулаторната комисия Иван Иванов "Булгаргаз" има надвзет приход от 40 млн . лв. за цялата 2016 г. и с новата цена от януари ще бъдат компенсирани 22 млн. лв. от него.По време на откритото заседание заместник изпълнителният директор на "Овергаз мрежи" Светослав Иванов коментира, че КЕВР не трябва да включва в ценообразуването разходите, свързани с делото на ЕК срещу Българския енергиен холдинг (БЕХ) за възпрепятстване на конкуренцията на газовия пазар, което беше заведено по сигнал на "Овергаз". Става въпрос за командировъчни разходи на служители на "Булгаргаз" до Брюксел и Санкт Петербург, където е централата на "Газпром експорт". След заседанието Иванов посочи, че тези разходи в крайна смета може да не бъдат отчетени, но допълни, че те почти няма да повлияят на крайната цена на газа от януари.От "Топлофикация София" пък изразиха притеснение, че повишението на цената на газа дори и с много по-малко от поисканото ще е постави дружеството в затрудено положение дапокрива оперативните си разходи и задълженията си към "Булгаргаз".Председателят на КЕВР обаче посочи, че няма основание за поскъпване на парното от януари и че такова няма да има в рамките на целия отоплителен сезон. Окончателното решение за цената на газа от януари ще бъде взето на 30 декември.Нова компонента в ценатаВсяка компания вече ще плаща сама предизвиканите от нея допълнителните разходи на "Булгаргаз" за пренос. Това ще става чрез нова компонента към цената, която ще се определя от КЕВР, след като тези разходи вече са направени. Тази промяна беше направена в Наредбата за регулиране на цените и беше одобрена окончателно днес (27 декември).Изменението беше провокирано от действията на "Овергаз мрежи", която не заяви пред "Булгаргаз" количествата газ за 2017 г. в срок. Така държавната компания не купи достатъчно преносен капацитет от румънската граница на годишна база и трябва тепърва да участва в краткосрочни търгове, на които цената е по-висока. Това предизвика Българска федерация на индустриалните енергийни консуматори (БФИЕК) да реагира с остро писмо до институциите, тъй като действията на "Овергаз" щели да предизвикат допълнително увеличение на цената на газа, което трябва да се плати от всички.Това накара КЕВР да предприеме действия и да предложи изменение в наредбата за ценообразуване.


description: Открита е черна кутия от падналия в Черно море край Сочи самолет Ту-154, съобщи руското министерство на отбраната. Очаква се информацията от...

title: Открита е черна кутия от падналия Ту-154

maintext: Открита е черна кутия от падналия в Черно море край Сочи самолет Ту-154, съобщи руското министерство на отбраната. Очаква се информацията от устройството да хвърли светлина върху причината за катастрофата, в която загинаха 92 души - руски музиканти от ансамбъл "Александров", журналисти и военни, пътували за Сирия. Засега разследващите смятат, че става въпрос за грешка на пилота или техническа неизправност и категорично изключвт версията за тероризъм.


description: Изборните битки ще отидат далеч отвъд имиграцията и неравенството. Културните фактори за полето, където либералната демокрация може да бъде опазена

title: Откъде ще идва политическата несигурност през 2017-та

maintext:
1
2 Четвъртият мандат на Ангела Меркел е далеч от сигурен
© Hannibal Hanschke
1
2 Гунтрам Волф
© Надежда Чипева
Докато 2016-та година приближава своя край, мнозина коментатори, гледащи напред, са обхванати от безпокойство. Тази година донесе победи за Brexit и Доналд Тръмп. Изходът и от двете гласувания беше до голяма степен неочакван. Какво ще донесе 2017-та? ЕС е изправен пред три или дори четири вота в основни страни-членки. Холандия, Франция, Германия и може би Италия ще имат избори. Резултатите и от четирите гласувания са далеч от предрешени на този етап. Действително поведението на избирателите изглежда става трудно за прогнозиране.Икономическите и социологически проучвания сочат редица различни фактори, провокиращи последните неприятни изборни изненади. Дебатът е основно дали става въпрос за икономически причини като неравенството, културни като отхвърлянето на равните права на жените, малцинствата и хомосексуалните, или за фактори, свързани с усещането на хората за загуба на контрол върху собствената им съдба, което ги кара да подкрепят популистки кандидати и каузи.На пръв поглед, икономическите фактори изглежда играят далеч по-силна роля. Вотът за Brexit дойде основно от по-малките градове, където нивата на БВП на глава от населението са много по-ниски в сравнение с големите. Освен това неравенството е далеч по-изразено в САЩ и Великобритания, отколкото в континентална Европа. И действително може да се докаже, че вотът за Brexit е значително повлиян от регионалното неравенство, макар че ефектът може да не е особено голям.Второто обяснение е отхвърлянето на прогресивните културни норми. Интересно изследване на Ingelhart и Norris подчертава този аспект. Те привеждат доказателства, че скорошните протестни вотове са враждебна реакция срещу прогресивните ценности. И е вярно, че публичният дебат, особено в социалните медии, тотално се е променил. За съжаление, изглежда, е станало приемливо да се говори за превъзходството на бялата раса и да се правят расистки изказвания.И накрая, има го въпросът за загубата на контрол. Удивително изследване на Yougov показва, че избирателите на Тръмп силно подкрепят ценности като респект към властта и авторитетите. Онези, които смятат, че е по-важно децата да уважават авторитетите, отколкото да бъдат мили и внимателни, доказано клонят към крайнодесен авторитаризъм. Вотът за Тръмп е силно повлиян и от притесненията от имиграцията. По подобен начин гласуването за Brexit бе движено до голяма степен от страховете от мигрантски наплив.Ако приемем икономическата версия, европейците не би трябвало да са твърде загрижени за изборите догодина. Все пак страните от континетална Европа имат най-всеобхватните социални държави в света и нивото на неравенство е сравнително ниско. Да, безработицата, особено младежката, остава тревожно висока и са нужни спешни мерки за снижаването й. Но в нашите застаряващи общества изборите обикновено се печелят сред по-възрастните гласоподаватели. Освен това в момента икономиките се справят добре със създаването на нови работни места. Но ако човек постави по-голям акцент върху културните аспекти и особено върху усещането за загуба на контрол, тогава изходът от изборите в Европа изглежда съвсем не толкова сигурен.Последните терористични атаки в Берлин може да доведат до още по-голяма промяна в нагласите на германците. От друга страна, културни ценности като толерантност, уважение и рационалност са силно вкоренени в съвременна Германия. Надпреварата за канцлерския пост все още е далеч от предрешена.Във Фрация кандидатът на консерваторите Франсоа Фийон съчетава традиционните културни ценности с радикални предложения за реформиране на френската държава и икономика в либерална посока. Дали това ще се окаже печеливша комбинация? Кндидатът на крайната десница Марин льо Пен предлага ксенофобска платформа и икономически идеи, които могат да извадят Франция от еврозоната и да навредят значително на благополучието й. И тук изходът остава несигурен и не знаем дали културните тревоги и ксенофобските настроения ще надделеят.Въпреки разликите помежду им, всички държави, където предстоят избори, споделят общ дневен ред - те трябва да предотвратят безконтролната имиграция като тази, която заля Европа в някои месеци на 2015-та година. Изграждането на капацитет за граничен контрол и контра-терористично разузнаване ще бъде от фундаментална важност за това Европа да остане вярна на ценностите си и да защитава онези, които имат право на законно убежище.През 2017-та избиратели ще произнесат своята присъда дали европейските и национални политици са успели да направят това, което се очаква от тях. Но тези електорални битки ще отидат далеч отвъд имиграцията и неравенството. Културните фактори изглежда са много по-ключови, отколкото повечето икономисти биха искали да приемат. И точно това е полето, където гражданите и експертите трябва да се ангажират, ако искат да запазят либералната демокрация.* Гунтрам Волф е директор на аналитичния център Bruegel. Текстът е предоставен на "Капитал" от Bruegel.


description: И още: Хитрините на Борисов са само във фантазията му; Да смирим високомерието си; Имайте милост към мъртвите герои

title: Мнения Daily - НАТО не трябва да мълчи за безобразията на Ердоган

maintext:
Още в преамбюла на Северноатлантическия договор от 1949 година се казва, че страните-участнички в съюза се задължават да гарантират "свобода на своите народи, която да стъпва върху принципите на демокрацията, свободата на личността и господството на закона". С просто око се вижда, че режимът на Ердоган нарушава тези правила.
© KACPER PEMPEL
Заради толерирането на Турция алиансът може да бъде отслабен и военно.
Хората, чувайки от Борисов какво да направят, та да им се махне от главата – правят точно това.
Чуйте това: "Мога да съм премиер само с мандат на ГЕРБ и когато ГЕРБ е спечелил изборите." В неговата фантазия това е мотивиращ хората призив: Ако ме искате отново – гласувайте ударно за ГЕРБ. В действителността обаче хората чуват съвсем друго: Ако наистина искате да ви се махна от главите – не гласувайте за ГЕРБ.
Фотограф: ГЕОРГИ КОЖУХАРОВ
FFnews
По-удобно е да изпсуваме народа си и да вдигнем ръце от него.
Преобладаващият български избирател пак ще си избере Борисов, за да можем ние, "умните и красивите", да изпсуваме народа си и да вдигнем ръце от него. Защото така ще е по-удобно.
Фотограф: ЮЛИЯ ЛАЗАРОВА
Вместо паметник на горяните нека махнем унизителния монумент на Съветската армия.
Да се предложи издигането на паметник на загиналите горяни в подножието на монумента на съветската окупационна армия в София е върховна форма на политическа перверзия.
Фотограф: НАДЕЖДА ЧИПЕВА
Чистката в турската армияОт коментар на Макс Хофман за "Дойче веле"Редица високопоставени турски военни, работещи в структурите на НАТО, са безсрочно уволнени, принудени да предадат паспортите си и да се върнат в Анкара, снабдени със специални документи за еднопосочно пътуване.Някои от въпросните турски военни, които след неуспешния опит за преврат в Турция бяха взети на прицел от режима на Ердоган, разказаха за своите лични преживявания: сърцераздирателни истории за насилствено разделени семейства; за майки, които изведнъж се оказват без финансови средства и сами се грижат за децата си; за съпрузи и бащи, вкарани в затвора; за хора, нуждаещи се от медицинска помощ, които изведнъж се оказват без гражданство и бъдеще.Но да оставим настрана хуманитарната страна на въпроса: може ли турски офицери, които дълго време са заемали постове в НАТО, сега да биват задържани, а може би дори и изтезавани? Служители на алианса от други страни предупреждават, че изведнъж НАТО е загубила свои опитни кадри, които просто са изчезнали.Но нека да започнем отначало - и то не в преносния смисъл: още в преамбюла на Северноатлантическия договор от 1949 г. се казва, че страните - участнички в съюза, се задължават да гарантират "свобода на своите народи, която да стъпва върху принципите на демокрацията, свободата на личността и господството на закона". С просто око се вижда, че режимът на Ердоган нарушава тези правила. Дори нещо повече - за момента изглежда, че в Анкара отхвърлят тези принципи. Достатъчно ли е това за изхвърлянето на Турция от НАТО?Ако страната продължи по същия път, отговорът трябва да бъде "да". Но за момента би било достатъчно и ако официалните представители на НАТО просто престанат да мълчат за това, което се случва в техните редици. Защото това, че генералният секретар на пакта обсъжда въпроса с турското правителство, не е задоволително.НАТО има амбицията да е съюзът на свободния свят материал, от който са изтъкани всичките кошмари на Владимир Путин, организация, която не би трябвало да се страхува да осъди Турция, когато в нея се вършат нередности.С мълчанието си НАТО предава собствените си принципи. А и по този начин съюзът може да бъде отслабен военно. Тези опитни и добре обучени войници, в повечето случаи дълбоко свързани със западните ценности, не могат да бъдат подменени току-така. И особено пък когато в Анкара основен критерий за подбор на кадрите вече не е компетентността, а лоялността към един режим, който става все по-опасен.Властови шокОт коментар на Евгений Дайнов за ОКолко пъти можеш да настъпиш една и съща мотика? Ако си Бойко Борисов – колкото пъти си искаш. Защото, ако си Бойко Борисов, отдавна си загубил способността да виждаш света такъв, какъвто е. Отдавна си го заместил с някаква фантазия, която упорито налагаш върху действителността. После действаш така все едно твоята фантазия се е превърнала в действителност. Правиш хитри ходове, които би трябвало да работят за теб.Но те са хитри само в твоята фантазия. Действителността, както винаги, си отмъщава. И твоите хитри ходове се разкриват за околните като непрестанно стъпване върху една и съща мотика с един и същ резултат.Първия път Борисов стъпи върху мотиката, когато изневиделица заплаши да си подаде оставката (като премиер), в случай че неговата Цецка Цачева (като кандидат-президент) загуби изборите. В неговата фантазия тази заплаха би трябвало да уплаши хората (Какво ще правят без бай си Крали Марко?) и те да се юрнат да гласуват за Цецка само и само да не останат без Бойко.В действителността хората се юрнаха да правят точно обратното: да гласуват така, че Борисов наистина да се махне. Резултатът: от малко под един милион гласа на първия тур кандидатът на БСП Радев взе над два милиона (!) гласа на втория – резултат, невиждан от десетилетие и половина. Ще рече: хората, чувайки от самия Борисов какво трябва да направят, та да им се махне от главата – започват да правят точно това.Това обаче не попречи на Борисов тия дни да настъпва същата мотика по същия начин. Чуйте това: "Мога да съм премиер само с мандат на ГЕРБ и когато ГЕРБ е спечелил изборите." В неговата фантазия това е мотивиращ хората призив: Ако ме искате отново – гласувайте ударно за ГЕРБ. В действителността обаче хората чуват съвсем друго: Ако наистина искате да ви се махна от главите – не гласувайте за ГЕРБ.Така или инак, голямата новина е срутването на ГЕРБ, подпомагано на всяка крачка от това, че Борисов непрестанно настъпва една и съща мотика. Правете си сметките за "след ГЕРБ"; и този път мислете с главите си, а не с други части на тялото.----------Порочен кръгКоментар на доц. Кристиян Таков, преподавател по право, в неговия фейсбук профилБорисов си избра Главен Сотир. Главният Сотир си избра Слави Трифонов. Преобладаващият български избирател пак ще си избере Борисов и така кръгът ще се затвори.За да можем ние, "умните и красивите", да разберем, че сме окончателно извън тоя кръг. И да изпсуваме народа си и да вдигнем ръце от него. Защото така ще е по-удобно.Защото така няма да трябва:- Да сме съвестта на обществото- Да реагираме неуморно на всяко срещнато безобразие- Да жертваме комфорта си в името на идеи, които уж изповядваме- Изнурително да просвещаваме народа, когото сега упрекваме, че е прост- Да смирим високомерието си.Защото така ще е по-удобно.За Борисов, Главния Сотир и за Слави. И за бТВ. И за всички останали в списъка, за чието попълване и съхранение всички ние, "умните и красивите", носим лична отговорност.-----------Паметник на горянитеКоментар на Константин Мишев за "Клуб Z"Да се предложи издигането на паметник на загиналите горяни в подножието на монумента на съветската окупационна армия в София е върховна форма на политическа перверзия. Ако не е умишлена провокация или перфиден опит да бъде спасен МОЧА, не зная какво е. Малоумие? Опит да се пере мръсна биография със закъснял антикомунизъм? Заслужава ли саможертвата на тези хора, които излязоха с оръжие срещу съветския режим в България, подобно унижение?И забележете какви са доводите. Цитирам главния инженер на тази провокация:"Идеята паметникът да бъде в София като антитеза на Паметника на Съветската армия и в съседство е продиктувана и от това, че в столицата е най-нормално да има паметник на национални движения - справка. Трябва да балансираме историята си с неразказаните и скрити разкази. Длъжни сме. Иначе сме живели напразно."Да върнем балансите? Какви баланси? До монумента на окупационната Съветска армия да сложим паметник на хората, които дадоха живота си в битка срещу тази чужда армия и наложения от съветския шмайзер режим? Това ли искаме? Да плеснем с ръце и да се прегърнем? За всеки по паметник? И за палачите, и за жертвите. И за окупаторите, и за патриотите. Консенсус? Национално съгласие?Хора, не позволявайте да се подиграват със загиналите горяни. За тях и за тяхната памет премахването на унизителния монумент на Съветската армия ще бъде най-достойният паметник. Поне това им дължим. Не ги разстрелвайте отново. Имайте поне малко милост към мъртвите герои.


description: Ръководството на Централната банка на еврозоната се събира на среща в четвъртък.Анкета на Reuters сред пазарни участници показва, че...

title: Очаква се ЕЦБ да разшири програмата си за количествени улеснения с 6 месеца

maintext: Ръководството на Централната банка на еврозоната се събира на среща в четвъртък.Анкета на Reuters сред пазарни участници показва, че очакванията им са за удължаване на срока с пакета от стимули. Председателят на ЕЦБ Марио Драги вече обяви през миналата седмица, че на срещата ще се обсъдят и приемат комбинация от инструменти за икономическо стимулриане. Това означава, че няма да има и промяна в лихвите. Оставката на италианския премиер Матео Ренци след провала на референдума дава още един повод на ЕЦБ да действа в тази посока.


description: Целта на групата е да направи връзка между бизнеса и новата администрация на президента.Освен Мъск в групата влизат главният изпълнителен...

title: Елън Мъск и други мениджъри се присъединяват към съветниците на Тръмп

maintext:
Целта на групата е да направи връзка между бизнеса и новата администрация на президента.
Освен Мъск в групата влизат главният изпълнителен директор на Uber Technologies Травис Каланик и президентът на PepsiCo Индра Нуйи. Доналд Тръмп вече показа, че ще е заобиколен основно от лица от бизнеса - само преди ден номинира бившия шеф на ExxonMobile за държавен секретар. Финансов министър пък ще е
Стивън Мнучин, който е бивш високопоставен служител от Goldman Sachs.


description: Xplora спечели дигиталното обслужване на "Активиа", Петър Кесерджиев става творчески директор в All Channels | Advertising, а Spotify лансира нова глобална външна рекламна кампания

title: Седмичен бюлетин за маркетинг и реклама (6 декември)

maintext:
На българския пазар
Xplora започва да обслужва бранда "Активиа"
Агенцията Xplora спечели конкурс за цялостно дигитално обслужване на "Активиа" за релансираща кампания на бранда, тъй като в последните години от "Активиа" не са представяли масивни дигитални активности. Тинка Александрова, старши бранд мениджър на "Данон България", коментира избора на агенцията с факта, че Xplora е показала "цялостна и завършена стратегия за развитието на цялата дигитална екосистема на "Активиа". Много професионална и същевременно ефективно насочена", добави тя.
Петър Кесерджиев става творчески директор в All Channels | Advertising
Рекламната агенция All Channels | Advertising, част от комуникационната група All Channels, разширява екипа си с още един творчески директор - Петър Кесерджиев. В продължение на две години и половина той заемаше поста криейтив лидер в агенцията Saatchi & Saatchi, част от Publicis One. "Вярвам, че за да се развива един човек, той трябва да се предизвиква сам, да не допусне да стигне до момента на зацикляне, попадане в зоната на комфорт за прекалено дълго. All Channels е агенция, която в последните години ме е изненадвала с интересни и смели решения, и определено вярвам, че ще продължи да го прави. Чисто егоистично искам да съм част от това", коментира Кесерджиев.
Той има 11-годишен опит в рекламната индустрия, бил е част от екипа на агенциите New Moment New Ideas и Leo Burnett. Кесерджиев е участвал в разработването на кампании за "Загорка Специално", "Загорка Ретро" и Mr. Bricolage, както и в развитието на рекламната академия за млади таланти Saatchi Circle.
BTL агенциите в България се трансформират в предлагането на маркетинг на преживяванията
С развитието на технологиите и дигиталния завой на целия рекламен пазар агенциите, специализирани в BTL активности, започнаха да се препозиционират в маркетинга на преживяванията (т.нар. experiential маркетинг) и да разширяват портфолиото си от услуги извън промоциите в точките на продажби. Така 2015 година е била добра за повечето агенции от сектора, които отбелязват увеличение на приходите си. Оборотите на най-големите 9 агенции в BTL сферата възлизат на 20 милиона лева, което е с около 10% ръст спрямо предишната година. Двигател на сектора са бързооборотните компании, както и производителите и вносителите на цигари и алкохол, които имат законови ограничения да рекламират в медиите и затова съсредоточават бюджетите си в извънмедийни активности, промоции и активации на местата за продажба.
Българският екип спечели две награди на Future Proof Awards, вътрешното отличие за устойчивост на глобалната мрежа Dentsu Aegis. В категорията за иновации - Innovating the Way Brands are Built, Dentsu Aegis Network - България, беше отличена за социалната инициатива #1000cranes, която се проведе в края на миналата година. Това е коледна кампания, посветена на каузата на фондация "За нашите деца", която подпомага развитието на децата в сигурна и защитена семейна среда. За да популяризират дарителския номер на инициативата, служителите на компанията изработиха ръчно 1000 оригами, които раздадоха като коледни послания на свои партньори и клиенти.
Втората награда беше връчена на Радослав Неделчев, оперативен директор на комуникационната група, който получи признание в категорията Move the Dial - Champion за развитие на социалната отговорност на корпоративно ниво. "Отличието е за личния му принос в създаването на социално отговорен екип и повишаване на доброволческите инициативи на компанията, сред които високо оценената кампания за популяризиране на бягането #4040caratrun и организацията на доброволческата инициатива за обучение на възрастни хора да боравят с новите технологии", добавят от компанията.
Дигитален бизнес
Програматик купуването е вече достъпно и в социалните канали
Американската медийна компания ROI Influencer Media, която помага на лидери на мнение в социалните мрежи да достигнат до по-широка аудитория през различни медии, в партньорство с редица платформи за програматик купуване ще предоставя на рекламодатели услуга за рекламиране в каналите на популярни лидери на мнение в допълнение към основните програматик рекламни пакети . Програматик рекламите ще следват модела CPM, или цената за 1000 импресии, за да бъдат сигурни брандовете, че закупуват само наистина видими импресии.
Гледанията на рекламни публикации в Snapchat намаляват с до три пъти
Някои рекламодатели отчитат три пъти по-малко гледания на публикациите им в социалната платформа от началото на октомври до момента. Според тях това се дължи основно на промяната в позиционирането на секцията Snapchat Discover, където потребителите търсят каналите, към които да се абонират. Тя вече се намира в долната част на страницата за търсене, като над нея са публикациите, споделени от приятели на потребителите. Социалната платформа направи тази промяна в изгледа на споделените видеа и снимки с аргумента, че иска да акцентира на личните публикации в платформата, а не на рекламните такива. Говорител на Snapchat излезе с изявление, че според статистиката им броят на активните потребителите на дневна база, които използват секцията Discover, продължава да се увеличава, пише Digiday.
Повече
тук
Със залеза на печатната реклама повечето медийни издания търсят как да станат по-ефективни в произвеждането на съдържание. Подобна стъпка предприема и Time Inc., създавайки 10 дигитални звена с цел бързо увеличаване на аудиторията и обединяване на редакционните ресурси. Новата структура ще работи в посока обогатяване на съдържанието в областите храна, здраве, забавление, дом и др. Всяка секция ще се оглавява от редактор, чиято работа ще бъде да увеличи дадената аудитория, като координира съдържанието така, че да може да работи за различните брандове от медийната група. Тази промяна настъпва малко след като Time Inc. обяви 3% спад на годишна база в приходите си за третото тримесечие на 2016 г.
Повече
тук
Медиен бизнес
Как промяната в бизнес модела на медиите изигра критична роля за победата на Тръмп
Медийната индустрия нарочи фалшивите новини във Faceboоk като ключов виновник за победата на Тръмп. Те изиграха своята роля, това е ясно. Дори можем да очакваме някой ден Facebook да си извади главата от пясъка и да започне да се държи отговорно по този въпрос. Но остава фактът, че традиционните медии и тяхната засукана икономика не могат да оправдаят собствените си недостатъци. Те трябва да намерят бизнес модел, който възнаграждава силната журналистика, пише авторът на блога за медии и технологии Monday Note Фредерик Филу.
Рекламен бизнес
На въпрос за бъдещето на Транстихоокеанското партньорство (споразумение за свободна търговия между 12 държави в Пасифика) вицепрезидентът на New Balance по публичните въпроси Мат Лебретън заяви, че по отношение на търговските въпроси администрацията на Барак Обама не се е вслушвала в исканията на компанията. "И, честно казано, с новоизбрания президент Тръмп смятаме, че нещата ще тръгнат в правилна посока", коментира Лебретън пред Wall Street Journal. Изявлението беше изненадващо, защото големите корпорации се стараят да избягват политически коментари. Репликата беше възприета като пълна подкрепа за политиките на Тръмп и светкавично беше разпространена от медии и потребители в социалните мрежи.
Реакцията беше мигновена. Много досегашни фенове пуснаха видеа и снимки в мрежата как горят и изхвърлят маратонките си. Независимо дали New Balance подкрепя Тръмп, онлайн репутацията на бранда пострада и ще са нужни сериозни усилия от страна на маркетинговия и мениджърския екип на компанията да спечели отново доверието на поне част от потребителите си.
Spotify лансира глобална рекламна кампания, в която използва по хитър начин данните за потребителите си
Шведската платформа за стрийминг на музика представя изминалата 2016 година по забавен начин чрез някои от най-странните навици на потребителите си, извличайки информация за тях от базата данни на компанията. Глобалната рекламна кампания на Spotify се разгръща през редица билбордове с надписи като "Уважаеми човеко, който си пусна песента Sorry 42 пъти на Св. Валентин, защо го направи?" или "Уважаеми човеко от Theater District (квартал на Ню Йорк - бел. ред.) , който слуша саундтрака на Hamilton ( американски мюзикъл - бел. ред. ) 5376 пъти през годината, може ли да ни вземеш билети?" и др. Рекламната кампания е разработена от вътрешния творчески екип на Spotify и към момента е лансирана в САЩ, Великобритания, Франция и Германия. Посланията, част от външната рекламна кампания, са адаптирани с данни от всяка от държавите, където са лансирани.
Повече
тук
Свободни позиции:
Nestle обяви вакантна позиция за Digital Marketing Assistant в отдел "Комуникации".
"Мобилтел" обяви вакантна позиция за младши продуктов мениджър "Фиксирани услуги" в областта на маркетинга.
"Фрапорт туин стар еърпорт мениджмънт" обяви вакантна позиция за Head of PR and Corporate Communication department .
*Информация за корпоративни новини, кампании, предстоящи събития и свободни позиции в областта на PR, маркетинг и реклама можете да изпращате на редакционния ни e-mail: *Информация за корпоративни новини, кампании, предстоящи събития и свободни позиции в областта на PR, маркетинг и реклама можете да изпращате на редакционния ни e-mail: media@capital.bg
Ако искате да получавате информация за най-важното от сектора на маркетинга, рекламата и PR-а, може да се абонирате за седмичния ни е-бюлетин тук Повече по темата може да прочетете тук Повече по темата може да прочетете тук Повече по темата може да прочетете тук


description: Инвеститорите приеха по-високите лихви в САЩ и дългосрочния им хоризонт и това не доведе до разпродажби на водещите пазари. Nikkei 225 затвори на нов...

title: Сесията на азиатските борси премина без сътресения

maintext:
Инвеститорите приеха по-високите лихви в САЩ и дългосрочния им хоризонт и това не доведе до разпродажби на водещите пазари. Nikkei 225 затвори на нов годишен връх. За това спомогна допълнителното обезценяване на йената, която премина 117 за долар. Това се очаква да подобри резултатите на местните компании. Корейският Kospi нараства с 0.13%, а китайският Shanghai Composite спадна за втора поредна сесия, губейки процент. Централната банка в страната смята да спре поевтиняването на юана спрямо долара, което не се приема добре от инвеститорите.
Информацията е актуална към 08:30ч.


description: Европейска директива предвижда по-широка защита на неразкрити ноу-хау и търговска информация

title: Търговските тайни ще бъдат защитени по-добре

maintext:
Ефективната защита на търговските тайни е условие за развитието на иновациите
Държавите от ЕС са длъжни да въведат предвижданията на директивата във вътрешно си законодателство не по-късно от 9 юни 2018 г.
Ако мислено се върнете в детството си, вероятно ще си спомните онези игри, при които преимуществото от притежаването на тайна е предизвиквало искрици на задоволство и въодушевление в очите и душата ви и ви е карало гордо да извикате "Тайна!". Вероятно ще си спомните и дяволитата радост на децата, които успяваха да разкрият тайните ви и така да предизвикат искреното ви разочарование от изгубеното преимущество на тайната. До следващата игра, в която самите вие умело влизахте в ролята на крадеца на тайни, за да полетите на крилете на удовлетворението от отнетото преимущество на тайната. Ако мислено се върнете в детството си, вероятно ще си спомните онези игри, при които преимуществото от притежаването на тайна е предизвиквало искрици на задоволство и въодушевление в очите и душата ви и ви е карало гордо да извикате "Тайна!". Вероятно ще си спомните и дяволитата радост на децата, които успяваха да разкрият тайните ви и така да предизвикат искреното ви разочарование от изгубеното преимущество на тайната. До следващата игра, в която самите вие умело влизахте в ролята на крадеца на тайни, за да полетите на крилете на удовлетворението от отнетото преимущество на тайната.
Още от зората на човечеството опазването на живота и здравето, осигуряването на развитие, просперитет и преимущество зависят в една или друга степен от притежаването и запазването на тайни. Парадоксално или не, често пъти същото значение има и самото разкриване на тайните. Постоянният стремеж на човека да пази и разкрива тайни сякаш е свързан с основни човешки инстинкти и дори с особености на генетичния ни код. Древните мистерии далеч преди възникването на съвременните религии са осъществявали функциите си чрез притежаването и запазването на тайни. Едновременно с това именно стремежът към разкриването на тайната често е силата, привличала и задържала вниманието на профана (от латински,
pro
-
fanus
– непосветен; този извън храма). Философско-религиозните отношения са вътрешно балансирани от постоянния стремеж към опазването на тайната (от посветените) и постоянния стремеж към разкриването на тайната (от непосветените - профаните). Съществен елемент от тези отношения е негативната оценка към неправомерното придобиване на тайната – успелият да се сдобие по нечестен или неправомерен начин с тайната се приема не просто за нарушител, а за осквернител (от латински,
profano
– осквернявам; оскърбявам).
В днешния свят на засилена размяна на материални блага, силно конкурентна среда и особено завишено значение на иновациите търговската тайната и нейното запазване имат особено важно значение и висока стойност. Знанието и информацията предоставят конкурентно предимство, а поверителността им се явява инструмент за управление на конкурентоспособността. Търговските тайни обхващат не само технологични знания, но и чисто търговски данни като информация за клиенти и доставчици, бизнес планове, пазарни проучвания и стратегии.
Тайната, независимо от конкретната реалност, в която се проявява, обикновено е свързана със:
- Стремеж към осигуряване на предимство
- Съзнателен избор на тайната като инструмент за осигуряване на предимство
- Определяне на обхвата на тайната
- Изграждане, въвеждане и прилагане на подходящите стратегии, политики, методи и средства за ефективното опазване на тайната
- Своевременно прилагане на инструментите за пресичане на всяко неправомерно придобиване, използване и разкриване на тайната и за репариране на настъпилите вреди.
Ефективната защита на търговските тайни е условие за развитието на иновациите, които са в основата на прогреса на световната икономика и на повишаването на качеството на живот. В Европейския съюз е установено, че законодателствата на държавите членки имат съществени различия в уредбата на търговските тайни – различно съдържание на понятието "търговска тайна"; различни разбирания за това кога придобиването, използването и разкриването на търговската тайна са незаконни и кога - законни; различни механизми за гражданскоправна защита на търговската тайна; липса на или различия в правилата за остойностяване на търговската тайна и на вредите от нейното накърняване, и други.
Така очертаните различия водят до липса на равностойна защита на търговската тайна в съюза, което от своя страна води до отслабване на общия възпиращ ефект на съответните правила. Нещо повече - тези разлики демотивират предприятията да участват в свързана с иновации трансгранична стопанска дейност, която сама по себе си е иманентна част от вътрешния пазар. Ето защо с цел да се хармонизира законодателството в областта на защитата на търговските тайни и да се осигури съпоставимо равнище на защита на търговските тайни в държавите членки на Европейския съюз, по-рано тази година Европейският парламент и Съветът на Европейския съюз приеха Директива (ЕС) 2016/943 от 8 юни 2016 относно защитата на неразкрити ноу-хау и търговска информация (търговски тайни) срещу тяхното незаконно придобиване, използване и разкриване ("Директива").
Директивата дава определение на понятието "търговска тайна"; предвижда кога придобиването, използването и разкриването на търговска тайна е законно и кога – незаконно; предвижда задължения за държавите членки да въведат ефективни мерки за защита на поверителността на търговската тайна в хода на съдебните производства; предвижда привременни мерки, обезпечителни мерки и искове за преустановяване незаконното придобиване, използване и разкриване на търговски тайни, за репарирането на съответните негативни правни последици и за запазването и възстановяването на правата на законния притежател на търговската тайна.
Според директивата търговската тайна е информация, която:
- Като цяло или в точната си конфигурация и сбор от компоненти не е общоизвестна или лесно достъпна за лица от средите, които обичайно се занимават с въпросния вид информация
- Има търговска стойност, поради това, че е тайна, и
- Е била предмет на обосновани при дадените обстоятелства действия от страна на законно контролиращото информацията лице с цел запазването й в тайна.
Особено внимание заслужава обстоятелството, че директивата въздига вземането на обосновани мерки за опазване на търговските тайни в условие за приемането на съответните тайни за "търговски" - по смисъла на директивата и за приложението на съответните привременни и окончателни мерки за защита на търговските тайни. Това означава, че предприятията, притежатели на търговски тайни, имат интерес да осигурят ефективна защита на търговските си тайни, като своевременно ревизират стратегиите и политиките си за опазване на търговската тайна, методите и средствата за опазването й (корпоративните решения и вътрешните правила за защита на търговската тайна; техническите, юридическите и организационните средства за защита на тайната; декларациите и споразуменията за конфиденциалност; клаузите за конфиденциалност в трудовите и гражданските договори на наетите лица и т.н.), както и да осигурят вътрешна непротиворечивост и законосъобразност на релевантните политики, стратегии, методи и средства за защита.
Държавите - членки на Европейския съюз, са длъжни да въведат предвижданията на Директивата във вътрешно си законодателство не по-късно от 9 юни 2018, което е относително скоро. Ето защо заинтересованите предприятия имат интерес своевременно да вземат обосновани и ефективни мерки за защита на търговските си тайни не само през призмата на предвижданията на директивата, но и през призмата на нормите на сега действащото българско законодателство в областта на защитата на търговските тайни, колкото и фрагментарно и ограничено по приложение да е то.
Вие взехте ли всички необходими обосновани и ефективни мерки за защита на най-ценния елемент от имуществото на контролираната или управляваната от вас компания – търговската тайна? Не, не сте го направили, но ще го направите решително и своевременно. Откъде знам ли? Тайна!


description: Към третото тримесечие икономиката е нараснала на годишна база с 3.4%. Министерството на финансите също актуализира макроикономическата си прогноза

title: Ръстът на БВП беше ревизиран леко надолу

maintext:
Към третото тримесечие крайното потребление нараства с едва 0.2% на годишна база.
© Георги Кожухаров
МФ повиши очакванията си за икономиката
Министерството на финансите (МФ) актуализира есенната си макроикономическа прогноза и вече залага ръст от 3.2% на българската икономика през 2016 г. и леко забавяне до 2.9% през 2017 г. В първоначалния вариант на документа, публикуван в началото на октомври, очакванията бяха съответно за 2.6% и 2.5% ръст на БВП през тази и следващата година. Корекцията в предвижданията на финансовото министерство отразява направената от НСИ преди няколко седмици ревизия на данните за БВП за поне 15 години назад, в резултат на която номиналната стойност на БВП за 2015 г. беше повишена с над 2 млрд. лв. "Преди ревизията с основен принос за растежа на БВП през 2015 г. беше нетният износ, но след промените двигател на растежа е вътрешното търсене. За първата половина на 2016 г. приносът на нетния износ беше повишен поради по-слабо реално нарастване на вноса на стоки и услуги", отбелязват от МФ.
Българската икономика се е повишила с 3.4% през третото тримесечие на 2016 г. спрямо същия период на 2015 г. Това показват предварителните сезонно изгладени данни на Националния статистически институт (НСИ), публикувани във вторник. Посоченият растеж е малко по-нисък в сравнение с експресната оценка на НСИ, оповестена в средата на ноември – тогава отчетеният растеж на БВП за периода беше с 3.5%. Дори и след ревизията ускорението на българската икономика остава второто най-силно в Европейския съюз за периода след Румъния, която отчита 4.6% годишен ръст.При сравнението на тримесечна база също има лека корекция в посока надолу – според предварителните данни повишението на БВП спрямо второто тримесечие е 0.7% при 0.8% нарастване, посочено в експресните числа. Произведеният за периода юли-септември 2016 г. БВП е 26.3 млрд. лв. по текущи цени. Това прави по 3549 лв. на човек от населението, съобщават от НСИ.Също както и при експресните числа, предварителните данни говорят за забавяне на потреблението, на което икономисти и анализатори разчитат да движи икономиката и през 2017 г. Към третото тримесечие крайното потребление нараства с едва 0.2% на годишна база. Тежестта му в БВП е общо 68.8%, от които 61.9% се падат на индивидуалното потребление на населението (виж графиката). Забавянето идва главно от изоставането на правителствените разходи, които са с 1.6% по-ниски спрямо година по-рано. Понижението им, също както и това на инвестициите, при които предварителните данни сочат свиване с 1.8% на годишна база (в сравнение с 4%, отчетени в експресните числа), може да бъде обяснено донякъде с по-ниското усвояване на средства от европейските структурни фондове през тази година след ударното приключване на предишния програмен период през предходната.Така износът, който през последните месеци постепенно излиза от зоната на понижението и нараства спрямо година по-рано, отново се оказва с най-голям принос към БВП, макар и с минимална разлика спрямо потреблението – относителният му дял за тримесечието е 68.9%. При това предварителните данни на НСИ за БВП сочат, че на годишна база експортът се е повишил с 9.5%, при 8.5% ръст, отчетени преди месец в експресните числа.Брутната добавена стойност (БДС) за периода е 21.9 млрд. лв. по текущи цени, което е увеличение с 2.4% на годишна база. Макар и относителният им дял да намалява (0.7 процентни пункта), дейностите в сферата на услугите остават с най-съществен принос за добавената стойност на икономиката – 63.8%. Аграрният сектор също свива тежестта си (отново с 0.7 пр.п.) спрямо година по-рано до 7.3%. Така относителният дял на индустрията в добавената стойност на икономиката нараства с 1.4 пр.п. до 28.9%.В разбивката по сектори, публикувана от НСИ, се вижда, че за увеличаването на БДС през третото тримесечие най-много са допринесли дейностите в секторите "Култура, спорт и развлечения" (7.9% ръст) и "Създаване и разпространение на информация и творчески продукти, далекосъобщения" (7.3%). По 4.9% подобрение на годишна база са отчетени и при търговията и ремонта на автомобили и мотоциклети, при транспорта и складирането, както и при хотелиерството и ресторантьорството.


description: Регионалният директор на "ЕОС груп" пред "Капитал"

title: Марвин Рамке: Банките в България ще започнат да продават и обезпечени кредити

maintext:
Марвин Рамке - ЕОС Матрикс
© Велко Ангелов
Очаквам през следващата година да бъдат продадени дългове за 1 млрд. евро.
За нас е важно длъжниците да могат да си стъпят на краката, за да започнат рано или късно да обслужват задълженията си.
Марвин Рамке е регионален директор на германската компания за събиране на вземания "ЕОС груп". Представителството й в България е най-голямото на местния пазар с фокус не само върху управлението на дългове, но и в изкупуването им. През миналата година ЕОС сключи рекордна сделка за портфейл на Пощенска банка, в който бяха обединени задължения на клиенти за 143.6 млн. евро. Апетитът за още придобивки остава, още повече че през следващата година очакванията са пазарът да се отвори за корпоративни дългове и обезпечени кредити с ипотеки, стана ясно от изказване на Марвин Рамке пред участниците в конференцията "Банките и бизнесът", която се проведе преди седмица в София. Според регионалния ръководител на "ЕОС груп" обемът на продадените дългове в България догодина ще надхвърли 1 млрд. евро, а опитът в събирането им, който трупат колекторските агенции, може да се окаже полезен за отварянето на пазара в Гърция. Там според последните статистики нивото на лошите кредити е 40% от отпуснатите.- Ние сме в България от 2002 г. и винаги сме гледали на нея като на пазар с потенциал за растеж. Степента на развитие, особено през последните 4 години, е забележителна. Тази година беше рекордна по отношение на обемите необезпечен дълг, които изкупихме, но също така и откъм отчитаните до момента приходи и печалба. Вярваме, че ще има растеж и през следващите 3 години и принос за това ще имат банките. Досега те бяха фокусирани върху продажбата на необезпечени дългове, но виждаме, че в Централна и Източна Европа започват да се предлагат и обезпечени кредити, така че очаквам това да се случи и в България.- От една страна, за тях е важно да разполагат с ликвидност, а от друга, стоят регулаторните изисквания за капиталови резерви, които зависят от размера на лошите кредити в баланса. Банките нямат достатъчно вътрешен ресурс да събират този дълг. Не могат да се конкурират с това, което ние имаме като капацитет и ефективност. Те не инвестират колкото нас в софтуер и системи за управление. Събирането на необслужвани задължения не е техен основен бизнес и отварянето към колекторски агенции, които да събират от тяхно име задълженията или направо да ги купуват, е неизбежно.- През тази година видяхме предлагания на портфейли за повече от 500 млн. евро, а през следващата година очакваме да има продажби за над 1 млрд. евро. Няма да се изненадам и ако в края на годината доближи 2 млрд. евро. Това ще стане заради отварянето към продажба на сегмента ипотечни и корпоративните кредити. Работата по такива задължения е свързана със значителни разходи, които банките могат да си спестят чрез продажбата на кредитите. От друга страна, заради евтините пари има инвеститори и инвестиционни фондове, които търсят такива портфейли и искат да вложат средства в тях, за да постигнат по-висока доходност.- Да. От една страна, ние влагаме собствен капитал, а от друга, сме гъвкави да влизаме в инвестиционни партньорства, чрез които можем да правим съвместни инвестиции в такива портфейли, които са на по-висока цена или са по-рискови.- Цената винаги зависи от структурата на портфейла. При необезпечените портфейли е важно колко стари са задълженията, пакетирани за продажба. Ако говорим за обезпечените кредити, на сравними пазари се виждат оферти между 5 и 15%, което е много голяма разлика. Тя е резултат на това, че в такива портфейли обикновено има много разнородни активи като обезпечение - производствени терени, търговски центрове, болници, незавършени строителни обекти. Такива имоти изискват впоследствие да се вложи допълнително капитал, което се отчита при офертната цена. По-скъпо е и оценяването на такива портфейли.- Съвършено различно е. Необезпечените са сравнително еднородни и се събират от агенти чрез кол-центровете ни. Когато обаче са корпоративни кредити, всеки случай е отделен и работата по него отнема повече време. Мениджърът, който го поема, трябва да прецени дали задължението може да се преструктурира, дали трябва да се води съдебен спор. Ако има имущество като обезпечение, дали да се пристъпи към продажбата му и ако да, по какъв начин. Всичко това отнема и повече време.- Трудностите, с които се сблъскваме, са по отношение на оценката на портфейлите и обезпеченията, включени в тях. За да са точни, се нуждаем от прецизни данни и исторически натрупвания от данни. Ние не можем да разчитаме на някакъв бенчмарк, по който се продават например хотелите в София или хотелите по морето или пък сграда, чието строителство не е завършено, а ще се изправяме пред този проблем.- Степента на събираемост зависи от самия портфейл. При необезпечените обикновено се получава постоянен паричен поток, но дори и там трябва да мине време, за да се обобщи каква е била нормата на успеваемост.- Със сигурност. Компаниите в региона търсят начини да увеличат своя капацитет, което води и до консолидация. Купуват се и готови платформи от по-малките колектори, за да могат по-ефективно да сервизират събирането на задължения по всякакви типове портфейли.- Такава е тенденцията. Ние имаме достатъчно голям капацитет и финансови възможности да купуваме и обслужваме събирането на всякакъв вид задължения, но наблюдаваме пазара.- Действително след финансовата криза от 2008 г. банките станаха изключително предпазливи в кредитирането и това може да доведе до по-ниско ниво на необслужваните задължения в бъдеще. Но това не означава, че въобще няма да има необслужвани задължения.Ние сме много внимателни какво купуваме, правим прецизни оценки на риска и портфейлите, обявени за продажба и затова нямаме големи притеснения за бизнеса ни. Освен това не участваме във всички търгове, които се обявяват и не държим да купуваме на всяка цена.В България не е много трудно да се работи. Законодателството не е по-лошо, отколкото в други страни в региона. Единствено икономиката не е много силна. За нас е важно длъжниците да могат да си стъпят на краката, за да започнат рано или късно да обслужват задълженията си. При средна заплата от 250 евро месечно обаче това трудно се постига.Всички чакат да видят какво ще стане с Гърция, която за нас е интересен пазар, защото близо 40% от кредитите в банковата система са с просрочия. Това е един от най-големите и горещи пазари и очаквам в следващите пет години да стане ясно как ще се процедира с тези задължения.Интервюто взе Гергана Михайлова


description: Това стана ясно на последното заседание по делото пред втората инстанция

title: Владимира Янева остава с присъда по делото "Червей". Засега

maintext:
Очаква се съдът да се произнесе с решение в двуседмичен срок, който обаче не е задължителен за него.
© Юлия Лазарова
И на втората съдебна инстанция бившата председателка на Софийския градски съд (СГС) Владимира Янева няма да получи оправдателна присъда по делото "Червей" - за незаконно издадено разрешение за използване на специални разузнавателни средства (СРС). Същото важи и за съпроцесника й по това дело - бившия шеф на дирекция "Вътрешна сигурност" на МВР Тодор Костадинов, който на първа инстанция бе признат за виновен за незаконен достъп до информационните масиви на МВР.На последното заседание по делото в Софийския апелативен съд в сряда, след пледоариите на защитата и на обвинението, съдът обяви, че ще се произнесе в срок. Това, според правилата на наказателния процес, изключва възможността да бъде четена оправдателна присъда - съдът или ще потвърди наказанието или ще го измени. Хипотетично има процесуална възможност за връщане на делото за доразследване на Софийската градска прокуратура - макар че това не бе поискано нито от адвокатите на подсъдимите, нито от обвинението, съдът има право служебно да го върне, ако намери необходимост от доразследване.През януари Софийският градски съд (СГС) осъди Владимира Янева на една година затвор условно заради това, че е разрешила прилагането на СРС спрямо автоматизираната информационна система "Централен полицейски регистър" (АИС ЦПР) на МВР над законоустановения срок, при положение, че законът въобще не предвижда възможност за прилагане на СРС по отношиние на компютърни системи. Спецсредства за подслушване, проследяване и т.н. могат да се прилагат само по отношение на физически лица, за които има данни, че подготвят или извършват престъпление. На Тодор Костадинов беше наложена глоба от 3 000 лева задето е използвал чужда парола, за да получи достъп до информация за члена на управителния съвет на "Химимпорт" Иво Каменов в информационните масиви на МВР. Срещу Костадинов имаше и друго обвинение – че е подавал на Владимира Янева невярна информация, за да получи от нея разрешения за прилагане на СРС спрямо АИС ЦПР, но него той беше оправдан.В кратката си пледоария днес прокурорът Митко Димитров от Софийската апелативна прокуратура поиска увеличаване на наказанията за Костадинов и Янева – на по две години условно и за двамата. От своя страна, адвокатът на Владимира Янева – Трендафил Трендафилов посочи, че тя е била подведена от предоставените ѝ документи, не е могла да знае действителния срок, за който са били прилагани специалните разузнавателни средства, следователно в действията ѝ не е имало умисъл. Адвокатът на Тодор Костадинов – Людмил Рангелов пък защити довереника си като посочи, че липсва мотив за извършването на престъплението, за което е осъден, тъй като е можел да си набави информацията, която е търсел, в рамките на 24 часа.След заседанието адвокат Людмил Рангелов коментира, че Владимира Янева не би трябвало да носи отговорност заради удължаването на срока на разрешение за СРС, за който беше осъдена на първа инстанция. "Разрешаващият орган не носи отговорност за това. Ако е недобросъвестно това, което се съдържа като информация, то може да подведе разрешаващия орган, но той не носи отговорност за това. Би трябвало да носи отговорност, този, който е създал подвеждащата информация. Но по друг ред, не по реда на документи с невярно съдържание." На журналистически въпрос дали това означава, че прокуратурата не е формулирала обвинението правилно, той отвърна "Абсолютно. Не искам да казвам... Това е истината. Не е оценила характеристиката на тези документи."Делото е знаково за проблемите на съдебната система, а след разкритията в записите "Яневагейт" - на разговори между съдийките Владимира Янева и Румяна Ченалова и адвокат Момчел Мондешки, то се превърна в емблематичен пример за схемите, чрез които се манипулират знаковите дела в съдебната система. Самият разговор от феврурари 2015 г. между тримата събеседници е по повод на воденото разследване по делото "Червей". По думите на самата Янева, първоначално главният прокурор ѝ е обещал обвинението срещу нея да бъде "завоалирано"."Аз звъня на главния прокурор и се виждам с него. Той веднага отреагира, каза след 10 минути, така и така, ела. (...) И той каза добре, имай предвид, че ако се наложи, можем да те разпитаме като свидетел. (...) Ще гледам да завоалирам нещата, така че, ако има някакво нарушение, все едно тебе са те подвели", са думите на Владимира Янева от изтеклите записи, където тя разказва пред Румяна Ченалова за срещата си с главния прокурор Сотир Цацаров. Именно възможността Янева да е била подведена чрез подадените ѝ от Костадинов искания за прилагане на СРС беше основна защитна теза, както на нейния адвокат, така и на самата нея, когато се яви за първи път по време на заседанието пред САС. При изтичането на записите в края на 2015 г., когато бяха и заседанията по делото "Червей", главният прокурор заяви пред журналисти, че Янева "не е най-големият виновник в юридическия смисъл на думата, дори ако щете в непосредствения". За опит на прокуратурата да "завоалира" обвинението срещу нея бе намекнато и в мотивите към присъдата на Софийски градски съд Може би сега прокуратурата е на път да постигне осъдителна присъда срещу високопоставен магистрат, въпреки индикациите, че може би се e стремяла да направи точно обратното.По време на едно от първите заседания по делото през миналата година адвокат Людмил Рангелов спомена и за други разработки, свързани с "високопоставени хора и подслушване". Днес той отново беше запитан за тази реплика и отговори: "Ами, очаквах, че ще излезе нещо, но не излезе. Когато се работи донякъде, се работи. Сигурно сте взимали интервюта от оперативни работници, които са ви казвали – "И изведнъж ми казаха по това повече няма да работиш." И спираш да работиш".Ако присъдата на Владимира Янева бъде потвърдена, тя няма да може да заема повече длъжност като магистрат. Законът за съдебната власт урежда императивна забрана за осъдени на лишаване от свобода да заемат такава длъжност, независимо дали са били реабилитирани или не.За петте си години като председател на Софийски градски съд Владимира Янева е издала над 15 хиляди разрешения за подслушване. Това става ясно от нейните думи, изтекли в записите "Яневагейт", чиято автентичност беше потвърдена от другите двама участници в тях – съдия Румяна Ченалова и адвокат Момчил Мондешки. През 2011 г. "Капитал" поиска справка за броя издадени разрешения за подслушване , която установи, че само през първите си три месеца като председател на съда, Владимира Янева е издала 2733.В началото на 2016 г. беше изготвен доклад за работата на СГС. От него стана ясно, че за петте месеца, откакто функцията по издаване на разрешения за прилагане на СРС е била поверена на зам.-председателя Даниела Борисова, са издадени едва 66 такива разрешения.


description: Машините са разделени наполовина между такива за средни разстояния и такива за далечни полети.

title: Иран договори с Аirbus покупка на 100 самолета

maintext:
Самолет А321 с надписите и цветовете на иранския национален превозвач е паркиран в едно от предприятията на Airbus край Хамбург
IranAir.
и
Airbus да реализира свои самолети, от които други клиенти са се отказали или са отложили получаването им заради икономически проблеми в Южна Америка и по други места по света.
IranAir ще се изправи срещу конкуренцията на базирани в Персийския залив големи превозвачи с активна експанзия по света.
Иран е приключил преговорите с европейската компания Airbus за закупуването на 100 самолета, първият от които се очаква да бъде доставен в средата на януари, съобщи Reuters.Очаква се договорът да бъде подписан в понеделник или в началото на седмицата, като самолетите са разделени наполовина между такива за средни разстояния и машини за далечни полети. Агенцията се позовава на ексклузивно интервю с Асгар Фахрие Кашан, зам.-министър на градското развитие и пътната мрежа. От Airbus казаха само, че преговорите продължават.Airbus ще доставят 4 модела: A320 и A321 от първата категория и A330 и A350 от втората, като от сделката са отпаднали предварително обсъжданите двуетажни A380.Преди седмица Иран финализира подобен договор с американската Boeing за 80 самолета като част от плановете да бъдат взети на лизинг или закупени 200 самолета за силно остарелия авиопарк наПокупката на 77 от тези 180 самолета ще стане с помощта на международни лизингови компании, които ще обслужват закупуването на 42 еърбъса и 35 боинга. Западни агенции за кредитиране на износа няма да бъдат включени, допълва Кашан.Сделките с AirbusBoeing получиха одобрение и от финансовото министерство на САЩ, което е необходимо заради използването на американски части и от двете компании. Това означава, че при промяна в политиката на Вашингтон към Иран договорите вероятно ще пострадат и може да бъдат блокирани при новата администрация на президента Доналд Тръмп. Някои републиканци в САЩ се опасяват, че новите самолети може да бъдат използвани от Техеран за военнотранспортни цели – нещо, което в Иран отхвърлят.Международните санкции срещу Иран бяха отменени през януари, но първите подобни сделки се забавиха заради месеци на изясняване на позволеното в новия режим на търговия. Все още липсва ключова информация по това кой и как ще финансира сделката, тъй като повечето западни търговски банки се въздържат от участие, за да си нямат проблеми в САЩ.Reuters допълва, че тази сделка може да увеличи популярността на президента Хасан Рохани и да позволи на


description: Банковите акции поскъпнаха след решението на Фед да покачи лихвите в САЩ

title: Еврото поевтиня до най-ниското си ниво спрямо долара от 2002 г.

maintext:
© Ralph Orlowski
Еврото удари 14-годишно дъно спрямо долара в първата европейска сесия след покачването на лихвите в САЩ. Общата валута на еврозоната понижи курса си с близо процент, достигайки 1.0435.
"Смятаме, че Фед ще продължи да е доста постепен в повишаването на лихвите през 2017 г., в зависимост от това как расте икономиката догодина", коментира пред Reuters Боб Бауър от Principal Global Investors.
Не само еврото стана жертва на долара, като йената премина 118.25, понижавайки се с над процент. Швейцарският франк отстъпва с 0.86% до 1.0292, отдалечавайки се от паритета спрямо долара. Паундът губи най-малко заради решението на Фед, като котировката му спада с 0.63% до 1.2485.
Акциите на европейските банки водят ръста на борсите. Секторният индекс EuroStoxx Banks достига най-високата си стойност от януари, покачвайки се с 2.65%. По-високите лихви са положителни за кредиторите, като са предвестник на по-високи печалби, в случая на американския пазар. EuroStoxx Banks изпреварва ръста на пазара като цяло, рефлектиран в широкия EuroStoxx 600 (0.39%).
Емисиите на големите европейски банки оглавиха печелившите в индексите на отделните борси. Акциите на Deutsche Bank поскъпнаха с близо 5%, а тези на Commerzban добавиха 2.41%. DAX се повишава с половин процент, а САС 40 нараства с 0.80%. На борсата в Париж най-чувствително се повишава цената на акциите на BNP Paribas (4.74%), тези на Societe Generale поскъпват с 3.70%, а книжата на Credit Agricole добавят 3.08%.
Към края на сесията FTSE 100 излиза на зелена територия. Емисията на доставчика на газ Centrica (5.25%) засенчи големите британски банки, след като компанията повиши прогнозата си за печалбата. Сред кредиторите, най-чувствително поскъпнаха акциите на Royal Bank of Scotland, а тези на Rangold Resources изгубиха 7.74% заради поевтиняването на златото. Ценният метал изгуби 2.81% до 1130.95 долара за тройунция.
Спад имаше в цената на повечето суровини, като петролът не беше изключение. WTI се поевтиня с 1.27% до 50.36 долара за барел, а цената на брента се понижи с 0.82% до 53.47 долара. По-скъпата американска валута води до спад на цената суровините, които се котират в нея.


description: Те заедно със съюзника си АЛДЕ ще разполагат с мнозинство в парламента

title: Румъния отново избра социалдемократите година след като ги свали от власт

maintext:
Лидерът на социалдемократите Ливиу Драгнеа остана на поста си, въпреки че бе признат за виновен за изборна измама
Социалдемократите бяха принудени да напуснат управлението след протести заради пожар в нощен клуб.
45% от вота. Това става година след като протести ги принудиха да слязат от власт. Причината за общественото недоволство беше корупцията и липсата на отчетност, пише Reuters.
Частичните резултати показват, че СДП и техният съюзник - А
лиансът на либералите и демократите (АЛДЕ),
които вземат малко под 6%, ще разполагат с мнозинство
в парламента
.
Този резултат е голямо постижение за лидера на социалдемократите Ливиу Драгнеа, който остана на поста си, въпреки че беше признат за виновен за изборна измама по-рано тази година и получи двегодишна условна присъда.
При преброени над 80% от бюлетините данните сочат, че дясноцентристката Национално-либерална партия (НЛП) получава около 20% от вота,
а
н
овата антикорупционна партия "Съюз за спасение на Румъния"
взима
малко над 9%.
Изборите осветлиха растящото разделение между по-възрастните гласоподаватели, изморени от мерките за икономии, и предимно живеещите в градовете младежи, губещи доверие
към
така необходимите реформи.
Сега действията на новото правителство ще бъдат следени от Брюксел заради по-мекото отношение на СДП към корупцията и
обещанията за повече разходи, които рискуват да нарушат ограниченията за бюджетен дефицит в ЕС.
Социалдемократите базираха кампанията си на обещанията да орежат данъците и да вдигнат разходите за държавните заплати и пенсиите, като целта беше да се спечелят гласовете на предимно бедния електорат от провинцията. Данните за избирателната активност показват, че много младежи не са отишли до урните.
Веднъж
Драгнеа
заяви, че румънците трябва да избират между "повече хляб или белезници", намеквайки, че антикорупционната кампания не може да съществува съвместно с по-високите заплати, развитието и подобряването на жизнения стандарт. Това става в момент, в който прокур
атурата
е
погнал
а за корупция
депутати и министри от всички партии.
С
оциалдемократите бяха свалени от власт през ноември 2015 г.,
когато смъртоносен пожар в нощен клуб без аварийни изходи и разрешителни по безопасност предизвика обществения гняв
заради
неспособността на управляващите да се справят със злоупотребите. Инцидентът се превърна в пример за безнаказаността в страната, която е затънала в корупция от десетилетия. През изминалата година Румъния беше ръководена от технократско правителство.
След като станат ясни окончателните резултати и новият парламент положи клетва, президентът Клаус Йоханис вероятно ще свика партиите за консултации, преди да номинира премиер. Анализаторите очакват това да стане около 20 декември.
Няколко водещи социалдемократически фигури вече заявиха, че
Драгнеа
трябва да бъде следващият премиер на страната. Но Йоханис посочва, че няма да номинира политик, който е бил осъден.
Резултатите потвърждават екзит половете и дават на СДП огромни правомощия за преговори. Докато силите на президента намаляха предвид лошото представяне на либералите", коментира политическият анализатор
Кристиян Патраскониу.
Кои са "Съюз за спасение на Румъния"
Новата антикорупционна партия "Съюз за спасение на Румъния" се класира трета на изборите с малко над 9% от вота. Тя е сформирана на 1 юли 2015 г. след успеха на "Съюз за спасение на Букурещ" на местните избори. След регистрацията си като политическа партия през 2016 г. формацията се обединява със "Съюз за спасение на Букурещ" и със "Съюз за Кодлеа".
Социалдемократическата партия (СДП) спечели парламентарни избори на 11 декември в Румъния с над


description: В страната правенето на бизнес се харесва повече, но страхът за започване расте, сочи световно изследване на GfK

title: Всеки трети българин има желание да стане предприемач

maintext:
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
Инфографика Увеличаване Преглед на оригинала [Източник: Доклад за предприемачеството, иницииран от Amway в партньорство с Техническия университет в Мюнхен] Смаляванеа>
осреднените данни за Европа сочат
Тридесет и четири процента от българите имат желание да станат предприемачи, а 20% са убедени, че притежават качествата да създадат бизнес. Една четвърт не биха се отказали от намерението си да започнат собствен бизнес, ако семейството и приятелите им се опитат да ги разубедят. За сравнение - средно 47% от европейците изразяват желание да станат предприемачи, а 40% се чувстват подготвени за това.Това показва годишен доклад за предприемачеството, иницииран от фирмата за директни продажби Amway в партньорство с Техническия университет в Мюнхен. Изследването е проведено от GfK в периода от април до юни 2016 г., когато са интервюирани над 50 000 мъже и жени между 14 и 99 години от 45 държави. България участва в проучването за втора поредна година.Петдесет и девет процента от българите имат позитивна нагласа към предприемачеството, което е увеличение с 5% в сравнение с 2015 г. По този показател България е в групата на държавите с най-ниски стойности, в която са още Испания (62%), Словакия (58%), Румъния (52%) и Турция (42%). Най-високи позитивни нагласи към предприемачеството са отчетени в Норвегия (96%), Виетнам (95%), Дания (94%), Швеция (93%) и Мексико (92%).Докладът съдържа данни за т.нар. предприемачески потенциал, определен като сбор от всички, които отговарят "Мога да си представя, че стартирам собствен бизнес". За България този показател е 24% и той не се е променил в сравнение с 2015 г., но39%. Скорошно проучване на организацията GEM показа, че едва 3.5% от населението на страната започва бизнес.Най-високи стойности за предприемачески потенциал са отчетени в Колумбия (80%), Мексико, Тайланд, Индия, Бразилия, ЮАР, Виетнам, а най-ниски – в Австрия (29%), Украйна, Германия (27%). След България по този показател са Румъния (21%) и Япония (15%).Специален "индекс на предприемаческия дух" изследва желанието за стартиране на бизнес, увереността в собствените способности и устойчивостта на предприемача при опитите на семейството и приятелите да го разубедят. Получените отговори се осредняват, като трите показателя са с еднаква тежест. За България този индекс сочи 26 и е с 9 пункта по-нисък в сравнение с 2015 г. За Европа е 45, а средната стойност за 45 държави, включени в проучването, е 50.Най-силният позитивен знак за бъдещето на предприемачеството и в Европа, и в България идва от поколението милениум, което обхваща хората на възраст между 15 и 35 години, отчита докладът.


description: !function(e,t,n,s){var...

title: Графика на деня: Най-големите коледни консуматори в Европа

maintext:
K:Reader
Нов и модерен инструмент, който пренася в дигитална среда усещането от четенето на хартия.
Прочетете целия вестник или списание без да търсите отделните статии в сайта.
Капитал Брой 48 // 03.12.2016 Прочетете Капитал Daily Брой 226 // 06.12.2016 Прочетете


description: Европейската икономика

title: Как анемичният растеж да се ускори

maintext:
Бившият финансов министър Симеон Дянков и съавторът на книгата Андерс Аслунд
© АНЕЛИЯ НИКОЛОВА
От новата книга на шведския икономист Андерс Аслунд и българския Симеон Дянков "Предизвикателства пред растежа в Европа", издадена от Oxford University Press
С предложените в тази книга политики Европа може да стане конкурентна колкото САЩ, запазвайки високия си стандарт на живот и социално благополучие.
област
практики
за
Желанието ни е да привлечем вниманието на политиците и гражданите към ключови фактори за
който унификация
овите технологии и бизнес практ ики, особено в дигиталната търговия, правят стария протекционизъм несъстоятелен и ЕС трябва да създаде този пазар.
Те процъфтяват в
университети от световна класа
до голяма степен
в САЩ
Преди всичко трябва да се постави целта за създаване на елитни университети, като важно условие за това е
да бъдат независими от държавата и нейните регулации, а държавното финансиране да е въз основа на качеството.
Европа може да излезе от капана на ниския си икономически растеж и той отново да се ускори.Във всяканякои от страните в ЕС имат добри, които могат да се приемат като еталоностаналите. Целта на тази книга е да формулира дневен ред за реформи, чрез които европейската икономика може да ускори своя анемичен растеж.това.Публичните разходи в Европа са с около 10 на сто по-високи спрямо други развити страни. И почти изцяло отиват за социални трансфери, които трябва да се затегнат, тъй като изопачават стимулите. Високите публични разходи потискат растежа. Равнище от 35-42% от БВП изглежда оптимално за ЕС. В страните, които изпълняват този критерий - България, Естония, Ирландия, Латвия, Литва, Румъния, Словакия, Полша и Чехия, растежът е по-голям спрямо останалите.Пазарът на услуги е с най-голям потенциал за растеж, доколкото представлява 70% от модерните икономики, но остава раздробен и учудващо занемарен. Положението с бързо растящите онлайн услуги е още по-лошо. Липсва единен дигитален пазар,. НПриетата едва през 2006 г. европейска директива за услугите съдържа твърде много вратички и среща голяма съпротива от заинтересувани от запазване на статуквото - като регулираните професии например, от чието премахване Европа ще спечели.Директивата трябва да се разшири до почти всички услуги заедно с твърди правила за отварянето на тези пазари в ЕС.Нищо не може да стимулира икономическия растеж, както политиките, насочени към създаване на повече работни места. Ако Европа имаше дял на самонаетите като този на САЩ и европейците работеха толкова часове, колкото американците, допълнението в работната й сила може да е с 9.4 на сто.В същото време Европа страда от недостиг и несъответствие между търсенето и предлагането на кадри. И облага труда по-тежко от капиталовите печалби - с твърде високи осигуровки и подоходни данъци, което е и несправедливо, и неефективно. Много източноевропейски страни избраха нисък плосък данък, еднакъв и за доходите, и за корпоративните печалби, и западноевропейските могат да възприемат техния подход.Пазарът на труда остава свръхрегулиран, особено в Южна Европа. Положителен е примерът на Ирландия, чийто трудов пазар е много гъвкав, както и на Дания и Германия, които успешно съчетават нарастваща гъвкавост със солидна социална подкрепа. Впечатляващо е, че тези страни имат сходни ниски нива на безработица около 5%.Най-голямото и най-тежко предизвикателство за Европа е изоставането й във високотехнологичното развитие и иновациите.еко системитеоколо, коитосе намирати Великобритания. Европейски университети могат отново да станат центрове за иновации, каквито бяха през първите десетилетия на ХХ век, но голяма част от Европа харчи твърде малко за изследвания и развитие.Прекомерните публични разходи за пенсии в много страни от ЕС застрашават финансовата им стабилност, увеличават данъците, подкопават икономическия растеж и често са предмет на безразсъдна политическа намеса. Пенсионната реформа трябва да ограничи публичните разходи по това перо до 8% от БВП, да гарантира сигурност чрез смислени регулации и да установи възможност за солидни частни пенсионни спестявания. Ранното пенсиониране трябва да се ограничи до наистина необходимото, а пенсионната възраст да расте според продължителността на живота.Холандската система може да послужи за пример - държавният и частният осигурителен стълб дават възможност за пенсиониране със 70 на сто от получаваната заплата. А институционалният й режим е забележително стабилен.


description: Недостигът на качествени офиси на пазара още не е преодолян, поради което се наемат площи в процес на изграждане

title: Договаряне в строеж

maintext:
Най-значимото договаряне на наемния пазар е това за 20 хил. кв.м на аутсорсинг гиганта Тelus International в новостроящия се проект City Tower
© НАДЕЖДА ЧИПЕВА
Този текст е част от специалното издание на "Капитал" Имоти Инвестиции. Всички текстове по темата може да откриете тук.
39%
от всички сделки за изминалото деветмесечие са с наематели от секторите IT и аутсорсинг.
"Усеща се лек тренд на покачване на цените поради моментния дисбаланс между търсене и предлагане. Очакваме този дисбаланс да се уравновеси през следващата година."
Верка Петкова, Colliers International
Девет процента. Толкова е ръстът на сделките за наем на офис пазара в периода януари – септември, отбелязаха в последния си доклад консултантите от Forton, стратегически партньор на Cushman&Wakefield за България и Македония. Според експертите повишената активност на офисния пазар е в резултат от силното търсене и затвърждаващата се тенденция за отдаване на площи в строеж."Трайно високият дял на наемите на площи в строеж свидетелства, че недостигът на качествени площи още не е преодолян. Не очаквам картината да се промени в краткосрочен план, като се има предвид, че завършените проекти в София през цялата 2016 г. няма да надхвърлят 60 000 кв.м", коментира Станимира Пашова, мениджър "Офис площи" във Forton. В допълнение повечето сгради на пазара през тази година са с малки квадратури и няма как да отговорят на търсенето на големите наематели.През полугодието предлагането на модерни офис площи клас А и Б в София достигна 1 879 400 кв.м, като увеличението е едва 2%, изчисляват консултантите от Colliers International. "Новите офис площи възлизат на 42 000 кв.м, като две трети от тях са в първокласни проекти", коментира Верка Петкова, мениджър "Офис и индустриални площи" в Colliers. През второто полугодие се очакват да бъдат завършени около 36 000 кв.м нови площи. А районите са обичайните за пазара - в "Младост 4", по протежението на булевард "Цариградско шосе", централата част на града и зоната около мол Paradise Center.Отдадените под наем площи достигат 105 000 кв.м за периода юли - септември на 2016 г., посочват в доклада си Forton. Като дял от общия брой сделки за деветмесечието те са 39%, основно заради големите подписвания през третото тримесечие. Най-значимото сред тях е наемният договор за 20 000 кв.м на аутсорсинг гиганта Тelus International в новостроящия се проект City Tower в централната част на София.Компаниите от аутсорсинг и IT сектора все още доминират на пазара. Според Colliers 39% от всички сделки за изминалото деветмесечие са с наематели от такъв тип компании.Сред по-големите наемни договори, подписани през тримесечието, бяха този с Cargil за 2460 кв.м в SPS Tower, както и този с Adecco за 6200 кв.м в Kambanite Green Offices. Coca-Cola пък наеха 9300 кв.м в "Адора бизнес център".До края на годината няколко проекта се очаква да получат разрешение за ползване. "Най-големият от тях, вече въведен в експлоатация, е Kambanite Green Offices с площ от малко над 10 000 кв.м в югоизточната част на София", коментира Пашова. Над 70% от сградата вече са отдадени под наем.Към края на септември в процес на изграждане са били близо 210 000 кв.м, които се очаква да излязат на пазара през следващите три години. "От тях близо 30% вече са договорени с наематели и това допълнително намалява риска от свръхпредлагане в близките години", коментира Станимира Пашова.Като бързоразвиващ се офис пазар все по-ярко се очертава Пловдив със своите близо 40 000 кв.м в процес на изграждане към края на септември. Подобно на столичния, и този пазар е доминиран от IT и BPO компании, които се разрастват или навлизат в града.Границите на наемните нива остават 13 евро на кв.м за център, 12 евро на кв.м за широк център и 11 евро на кв.м за периферия за сградите клас А, очертават картината от Colliers. "Усеща се лек тренд на покачване на цените поради моментния дисбаланс между търсене и предлагане. Очакваме този дисбаланс да се уравновеси през следващата година", заяви Верка Петкова.Наемните нива в София се доближават до тези в някои от съседните държави. "Относно показателя "средни наемни нива за централни бизнес зони" цените в различните страни от Югоизточна Европа варират между 11 евро на кв.м в Словакия до 19.5 евро на кв.м в Австрия. Хърватия и Гърция държат нива от 12 евро, Унгария – 12.8 евро, Румъния – 14.5 евро, и Сърбия – 15.5 евро на кв.м", прави сравнение Верка Петкова.Данните на Forton за София са идентични (виж графиката). Консултантите посочват, че наемните нива за висок клас площи в Пловдив също се запазват стабилни и са около 8-10 евро/кв.м.